KIRJALLINEN KYSYMYS E-1851/97 komissiolle esittäjä(t): Daniela Raschhofer (NI) (30. toukokuuta 1997)

Aihe: Rakennerahaston maksuissa esiintyneet virheet

Terence Wynn on huhtikuussa 1997 mietinnössään, joka koski vastuuvapauden myöntämistä komissiolle Euroopan unionin yleisen talousarvion toteuttamisesta varainhoitovuonna 1995, käsitellyt rakennerahaston maksuissa esiintyneitä virheitä.

Miksi varainhoitovuoden 1995 talousarvion tarkastuslausuman (DAS) yhteydessä arvioitiin, että rakennerahaston maksuissa esiintyy huomattavasti enemmän virheitä kuin talousarvion maksuissa keskimäärin?

Rakennerahastosta maksettiin varainhoitovuonna 1995 usein varoja ilman perusteita, kun jäsenvaltiot ilmoittivat menoja, jotka olivat huomattavasti korkeammat kuin seuraavien ennakkomaksujen suorittamisen edellytyksenä olevat menot.

Kuinka komissio selittää tämän?

Voidaanko perusteettomasti maksetut summat periä takaisin?

Jos voidaan, milloin ja millaisin edellytyksin?

Miten ja mihin nämä varat on sillä välin sijoitettu?

Mitä tapahtuu perusteettomasti suoritettujen maksujen ja käyttämättä jääneiden ennakkomaksujen korkotuotoille?

Millaisia näihin kysymyksiin liittyviä, vuotta 1996 koskevia tietoja on käytettävissä?

Mihin toimiin komissio aikoo ryhtyä estääkseen yllä mainittujen virheiden toistumisen tulevaisuudessa? Millaiset ovat näiden toimien aiheuttamat kustannukset?

Komission jäsenen Monika Wulf-Mathiesin komission puolesta antama vastaus (16. heinäkuuta 1997)

Komissio on samaa mieltä siitä, että rakennerahastojen hallinnossa esiintyy liian usein säännönvastaisuuksia jäsenvaltioissa. Kaikki havaitut virheet kuitenkin korjataan. Kuten komissio on tehnyt selväksi vastauksissaan tilintarkastustuomioistuimen kertomuksiin, komission suorittamat ennakkomaksut ovat tämän lisäksi useimmiten kuitenkin oikein eikä niitä tarvitse mukauttaa. Tämä johtuu siitä, että jäsenvaltioiden maksuhakemukset koskevat tavallisesti niin suurta summaa, että jopa sen jälkeen, kun on vähennetty menot, jotka eivät ole säännönvastaisuuksien vuoksi tukikelpoisia, suoritettu ennakkomaksu on perusteltu. Jos nettosumma ei mahdollista pyydetyn ennakon maksua sen jälkeen, kun on vähennetty menot, joiden tiedetään jäävän tuen ulkopuolelle, jäsenvaltiota pyydetään esittämään uusi tukikelpoisiin menoihin perustuva maksuvaatimus. Tuen takaisin perimiseen ei ole tämän vuoksi välittömästi aihetta. Mutta jos ohjelman päättyessä yhteisön myöntämä tuki on korkeampi kuin määrät, jotka perustuvat jäsenvaltion ilmoittamiin lopullisiin menoihin, komissio perii takaisin tarvittavat määrät.

Yksi taloushallintouudistuksen (SEM 2000-aloite) III vaiheen tärkeimmistä tavoitteista on huomion kohdistaminen virheisiin ja säännönvastaisuuksiin rakennerahastojen hallinnossa. Tässä yhteydessä komissio hyväksyi 23. huhtikuuta 1997 päätökset ((EYVL L 146, 5.6.1997. )), joilla selvennetään menojen tukikelpoisuutta koskevia sääntöjä. Komission tarkoituksena on myös antaa lähitulevaisuudessa asetus, jossa täsmennetään vähimmäisvaatimukset jäsenvaltioiden suorittamalle rakennerahastotoimien varainhoidon valvonnalle ja annetaan sisäiset suuntaviivat niitä tilanteita varten, joissa komission on tarkoituksenmukaista säännönvastaisuuksia ilmetessä vähentää rakennerahastoista jollekin tietylle ohjelmalle annettavaa tukea.